### 9.      Beslutning om behandling af dispensationer fra visse bestemmelser i Lokalplan nr. 1.4-5 - Ruben Madsen, Kalundborg

**Åbent**

Sagsnr.: 326-2016-31578       J.nr.: 01.02.05           Dokumentnr.:
326-2016-277057

**Sagstype**

Beslutning.

**Resume og sagens baggrund**

Lokalplan nr. 1.4-5 omfatter område til boligudvikling
omkring Herredstoften, Kalundborg. Potentielle købere efterspørger mulighed for
at bygge med afvalmede tage og med sorte betontagsten som tagbelægning, hvilket
lokalplanen ikke giver mulighed for. Det tekniske område har gennemført en
forudgående høring med henblik på at beslutte en fremadrettet dispensationspraksis.
Der er indkommet bemærkninger hertil. Sagen lægger op til udvalgets beslutning
om lokalplanens administrationsgrundlag.

**Indstillinger**

Chefen for Plan, Byg og Miljø indstiller, at Scenarie 3
danner det fremtidige grundlag for behandling af dispensationer fra Lokalplan
nr. 1.4-5 vedr. tagformer og tagmaterialer.

**Behandling**

Teknik- og Miljøudvalget.

**Sagsfremstilling**

*Baggrund*

Formålet med Lokalplan nr. 1.4-5 er bl.a. at give mulighed
for at etablere et boligområde af høj og tidssvarende arkitektonisk kvalitet,
hvor der kan opføres åben-lav og tæt-lav bebyggelse.

På nuværende tidspunkt er kun enkelte grunde i
parcelhusudstykningen udnyttet, men kommunen oplever en stigende interesse for
at bygge parcelhuse (lokalplanens delområde A). Samtidig noteres, at der
efterspørges en mulighed for at bygge med afvalmede tage og med sorte
betontagsten som tagbelægning, hvilket lokalplanen ikke giver mulighed for.

Det tekniske område ser anledning til, at det besluttes,
hvordan lokalplanen fremadrettet skal administreres, og at der i den
forbindelse udarbejdes et administrationsgrundlag, der skaber klare rammer for
og tydelighed omkring kommunens dispensationspraksis. Administrationsgrundlaget
skal samtidig styrke en smidig og ensartet sagsbehandling indenfor
lokalplanernes område.

Et administrationsgrundlag vil
omhandle følgende to bestemmelser i Lokalplan 1.4-5:

· *§ 6.11: Frans Madsen skal udformes som saddeltage med spidsgavle med
hældning mellem 25-30 grader.*

· *§ 7.1: Tagbelægninger skal udføres med uglaserede tegltagsten
i gule eller røde nuancer, tagpap eller zink.*

*Forudgående høring*

Som afsæt for kommunens endelig stillingtagen til et
fremadrettet administrationsgrundlag, har det tekniske område gennemført en
forudgående høring af ejere og brugere inden for lokalplanens område.

Der er modtaget tre høringssvar, se bilag 1, der i hovedtræk
omfatter følgende:

Et høringssvar påpeger, at man tilbage i 2007 fik afslag på
at anvende betontagsten - dette med henvisning til, at "Kommunen ønsker at
fastholde udformning og materialevalg for at opnå den i lokalplanen valgte
helhedsvirkning." Man undrer sig over, at kommunen nu overvejer en ny
praksis. Høringssvaret påpeger, at lokalplanens bestemmelser er vigtige for at
fastholde områdets helhedsvirkning, og mener, at ny købere må respektere
lokalplanens bestemmelser.

Et andet høringssvar er imod, at der vil kunne bygges med
afvalmede tage, men har ikke noget imod sorte, uglaserede tagsten.

Et tredje høringssvar er ligeledes imod, at der åbnes
mulighed for at bygge med afvalmede tage. Til gengæld vil det være i orden med
sorte betontagsten - blot skal der være fokus på, at det er uglaseredetagsten.

*Scenarier for administrationsgrundlag*

På baggrund af høringssvarene kan følgende scenarier lægges
til grund for en beslutning om, hvordan Lokalplan nr. 1.4-5 fremadrettet skal
administreres. Det skal dog bemærkes, at en afgørelse om dispensation altid vil
bero på en konkret vurdering.

Scenarie 1

Lokalplanens bestemmelser
håndhæves - hidtidige praksis fortsætter, dvs.:

· Der *dispenseres ikke* til afvalmede tage

· Der *dispenseres ikke* til at anvende matte sorte
betontagsten

Vurdering: Det er med til at give området karakter, at
husene har en tydelig gavl og nogle veldefinerede tagflader. Det giver en vis
visuel ro, at tagfladerne ikke er for forskelligartede.

Scenarie 2

Der gives mulighed for at
anvende matte, sorte betontagsten som tagbelægning, dvs.:

· Der dispenseres ikke til afvalmede tage

· Der kan dispenseres til at anvende matte, sorte betontagsten

Vurdering: Konsekvensen vil være, at området vil fremtræde
mere broget, mindre harmonisk og uden den gnist som lertegl bidrager med.

Scenarie 3:

Der gives mulighed for at opføre
parcelhuse med afvalmede tage samt anvende matte, sorte betontagsten som
tagbelægning, dvs.:

· Der *kan dispenseres* til afvalmede tage

· Der *kan dispenseres* til at anvende matte, sorte
betontagsten

Vurdering: Magnus Krogh med en større afvalmning gør let et
område mere karakterløst og udflydende, men er ofte et ønske fra bygherre, idet
et afvalmet tag er lettere at vedligeholde.

I et parcelhusområde vil især tage og gaderum være
fremtrædende. Med årene vil de fleste parcelhusområder være domineret af hække
og anden beplantning og oplevelsen af områderne vil derfor præges af hvordan
man kommer til dem og hvordan tagene fremstår. I området ved Herredstoften kan
parcelhuse kun opføres i ét plan, d.v.s. med 25-30 graders taghældning.

Afvalmede tage vil ofte opleves som tungere konstruktioner i
modsætning til sadeltage med gavle. Betydningen af dette afhænger dog af
områdets samlede karakter og synlighed i landskab og bymiljø. Generelt bør
ønsket om frihed og fleksibilitet i parcelhusområderne afvejes mod ønsket om
ensartethed og fremtræden i bymiljøet.

I det konkrete tilfælde anbefales det, at
dispensationspraksis som beskrevet i scenarie 3 følges for de lave parcelhuse.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Høringssvar | 326-2016-283082 |